b'\n_START_ARTICLE_\nKamen iz ju\xc5\xbene Sakare\n_START_PARAGRAPH_\nKamen iz ju\xc5\xbene Sakare je pokrov sarkofaga staroegip\xc4\x8danske kraljice Ankenespepi, na katerem je seznam faraonov iz \xc5\xa0este dinastije od Tetija, Userkareja, Pepija I. in Merenreja I. do zgodnjih let vladanja Pepija II., ki je bil verjetno avtor seznama. Kamen je nekak\xc5\xa1en letopis, seznam dogodkov, ki so se zgodili vsako leto faraonovega vladanja. Kamen se je na \xc5\xbealost kasneje zgladil in uporabil za pokrov sarkofaga omenjene kraljice, s \xc4\x8dimer se je ve\xc4\x8dina dragocenih zapisov uni\xc4\x8dila.\n_START_SECTION_\nOdkritje\n_START_PARAGRAPH_\nKamen je leta 1932/1933 odkril Gustave J\xc3\xa9quier v najbolj zahodni skladi\xc5\xa1\xc4\x8dni dvorani ju\xc5\xbene piramide kraljice Iput II. v piramidnem kompleksu Pepija II. v Sakari.\n_START_SECTION_\nOpis\n_START_PARAGRAPH_\nKamen iz ju\xc5\xbene Sakare je dolg 2,43 m, \xc5\xa1irok 0,92 m in debel 20 cm. Na obeh straneh je popisan, vendar je ve\xc4\x8dina napisov izbrisana in ne\xc4\x8ditljiva. Na prednji strani je seznam dogodkov med vladavinami faraonov Tetija, Userkareja, Pepija I. in Merenreja, na zadnji strani pa druge polovice vladavine Merenreja in del vladavine Pepija II.\n_START_SECTION_\nPomen\n_START_PARAGRAPH_\nKamen iz ju\xc5\xbene Sakare je pomemben zaradi seznama faraonov iz \xc5\xa0este dinastije in podatkov o letnih in dvoletnih \xc5\xa1tetjih \xc5\xbeivine, ki potrjujejo podrobnosti v drugih virih, na primer na Torinskem seznamu kraljev, in arheologom omogo\xc4\x8dajo ocenjevanje dol\xc5\xbeine njihovih vladavin. Michel Baud in Vasil Dobrev ocenjujeta, da je Teti vladal vsaj 12 let, Userkare  2-4 leta, Pepi I. 49-50 let, Merenre pa najmanj 11-13 let. Ocene temeljijo na velikosti vnosa za posamezno leto, velikosti letnih blokov in lokacijah \xc5\xa1tetij \xc5\xbeivine, na primer  leta 18. in 25. \xc5\xa1tetja med vladanjem Pepija I. in leta po 2. \xc5\xa1tetju med vladanjem Merenreja._NEWLINE_Kamen se \xc5\xa1teje za enega od najstarej\xc5\xa1ih odkritih zgodovinskih dokumentov, ker ne omenja samo predhodnika vladajo\xc4\x8dega faraona, ampak vse dotedanje faraone  iz \xc5\xa0este dinastije, vklju\xc4\x8dno z domnevnim uzurpatorjem Userkarejem.'